የባህር ትራንስፖርትና ሎጂስቲክስ አገልግሎት ድርጅት ኃላፊዎች ከ1.4 ቢሊዮን ብር በላይ ጉዳት አድርሰዋል ተባሉ
በከባድ የሙስናና ወንጀል ተጠርጥረው ነሐሴ 26 ቀን 2009 ዓ.ም. በቁጥጥር ሥር ውለው የታሰሩት የኢትዮጵያ ባህር ትራንስፖርትና ሎጂስቲክስ አገልግሎት ድርጅት አምስት ኃላፊዎች፣ በድምሩ ከ1.4 ቢሊዮን ብር በላይ በሕዝብና በመንግሥት ላይ ጉዳት ማድረሳቸውን የፌዴራል ፖሊስ ወንጀል ምርመራ ቡድን ለፍርድ ቤት ገለጸ፡፡መርማሪ ቡድኑ ነሐሴ 29 ቀን 2009 ዓ.ም. ለፌዴራል ከፍተኛ ፍርድ ቤት ልደታ ምድብ ተረኛ ችሎት ባቀረበው የምርመራ ውጤትና ሒደት አቤቱታ እንዳስረዳው፣ በ2006 ዓ.ም. ከመርከብ የተራገፈና 13.5 ሚሊዮን ብር ግምት ያለው ከ656,000 ቶን በላይ ስኳር የት እንደደረሰ አይታወቅም፡፡ ኃላፊዎቹ ክትትል ማድረግ ቢገባቸውም አለማድረጋቸውን ተናግሯል፡፡መርማሪ ቡድኑ ቀጥሎ እንዳስረዳው፣ በጂቡቲ ለሚገኘው የባህር ትራንስፖርት ቅርንጫፍ ጽሕፈት ቤት መንግሥት በየዓመቱ አሥር ቢሊዮን ዶላር በጀት የሚመድብ ቢሆንም፣ ኃላፊዎቹ መከታተልና መቆጣጠር ሲገባቸው ይህን ባለማድረጋቸው ሊባክን ችሏል፡፡ የፋብሪካና የግብርና ምርቶች በቃሊቲና በሞጆ ደረቅ ወደቦች ውስጥ እየታሸጉ ይላኩ የነበረ ቢሆንም፣ የማሸግ ሥራው በኃላፊዎቹ ትዕዛዝ ወደ ጅቡቲ እንዲሄድ በመደረጉ መንግሥት 470 ሚሊዮን ብር እንዲያጣ ማድረጋቸውን መርማሪ ቡድኑ አብራርቷል፡፡ በዚህ የተነሳም 1,500 ወጣቶች ሥራ እንዲያጡ መደረጉን አክሏል፡፡አንዳንድ ባለሀብቶች በድርጅቱ በኩል በዱቤ የሚያስገቡት የተለያዩ ምርቶች እንደነበሩ የጠቆመው መርማሪ ቡድኑ፣ ከድርጅቱ ጋር በተደረገው ውል መሠረት ሊሰበሰብ የሚገባው ገንዘብ ኃላፊዎቹ ከ2006 ዓ.ም. እስከ 2008 ዓ.ም. ድረስ እንዳይሰበሰብ በማድረጋቸው፣ መንግሥት ከአንድ ቢሊዮን ብር በላይ ገቢ እንዲያጣ ማድረጋቸውን መርማሪ ቡድኑ ለፍርድ ቤቱ አስረድቷል፡፡ በባለሀብቶችና በድርጅቱ መካከል ባለው ውል መሠረት መሰብሰብ የሚገባው ገንዘብ ሳይሰበሰበ አሥር ዓመታት ካለፈው እንደሚሰረዝ የጠቆመው መርማሪ ቡድኑ፣ ኃላፊዎች ከባለሀብቶች ጋር ተመሳጥረው አሥር ዓመታት ያለፈው ከ250 ሚሊዮን ብር በላይ እንዲሰረዝ ጥያቄ እንደቀረበበት የሚያሳይ ማስረጃ ማሰባሰቡንም አክሏል፡፡ኃላፊዎቹ ያለምንም ጨረታ የደረቅ ወደብ ግንባታ በማድረግም በመንግሥት ላይ ጉዳት ማድረሳቸውን፣ በመርከብ ተጓጉዞ የሚገባ ዕቃ እንዲጓተት በማድረግም ጉዳት መፈጸማቸውን ቡድኑ ለፍርድ ቤቱ አስረድቷል፡፡ ለፍርድ ቤቱ ያቀረበው የምርመራ ውጤት መነሻ ሐሳብ መሆኑንና ያልተያዙ ተጠርጣሪዎች እንዳሉ፣ ብዙ የምርመራ ሒደት እንደሚቀረው በመግለጽ ተጨመሪ 14 ቀናት እንዲፈቀድለት ጠይቋል፡፡ተጠርጣሪዎቹ በሰጡት ምላሽ እንዳስረዱት፣ ‹‹እኛን አይመለከትም፣ መንግሥት ራሱ የመደባቸው ከዕቃ ማሸግና ማንሳት ጋር የሚገናኙ ሠራተኞች አሉ፤›› ብለዋል፡፡መንግሥት አገራዊ አድርጎ የሚያነሳውን ችግር ወደ እነሱ ማምጣቱ ተገቢ  አለመሆኑን የገለጹት ተጠርጣዎቹ፣ እነሱ ድርጅቱን ለማሳደግ ተግተው ከመሥራታቸው ውጪ ጎጂ ድርጊት አለመፈጸማቸውን ተናግረዋል፡፡የሺፒንግ አገልግሎት ዘርፍ ምክትል ዋና ሥራ አስፈጻሚ ቺፍ ኢንጂነር ዓለሙ አምባዬ እንደተናገሩት፣ ባደረጉት ጥናት መሠረት የደረሱበት የእነሱ ችግር እንዳልሆነ ነው፡፡ ነገር ግን እውነቱ እንዲወጣ ስለሚፈልጉ መርማሪ ቡድኑ የሚጠይቃቸው ነገሮች ከአሠራር ጋር የተገናኙ መሆናቸውን ማስረዳታቸውን አብራርተዋል፡፡ የአሠራር ችግር ባለመሆኑ እነሱ ሊጠየቁ እንደማይገባም አስረድተዋል፡፡ፍርድ ቤቱ የግራ ቀኙን ክርክር ሰምቶ እንደጨረሰ በሰጠው ትዕዛዝ ተጠርጣዎቹ የጠየቁትን የዋስትና መብት አልተቀበለውም፡፡ መርማሪ ቡድኑ በቀጣይ ቀጠሮ የእያንዳንዱን ተጠርጣሪ የጥርጣሬ መነሻና የተሳትፎ ድርሻ ምን እንደሆነ በግልጽ እንዲቀርብ በመንገር የተጠየቀውን 14 ቀናት ፈቅዷል፡፡የባህር ትራንስፖርትና ሎጂስቲክ አገልግሎት ኃላፊዎች የሺፒንግ አገልግሎት ዘርፍ ቺፍ ኢንጂነር ዓለሙ አምባዬ፣ የኮርፖሬት ዘርፍ ምክትል ዋና ሥራ አስፈጻሚ አቶ ሲሳይ አባፈርዳ፣ የወደብና ተርሚናል አገልግሎት ምክትል ዋና ሥራ አስፈጻሚ አቶ ደሳለኝ ገብረ ሕይወት፣ የፕላንና ቢዝነስ ልማት መምርያ ኃላፊ አቶ ሲራጅ አብዱላሒና የፋይናንስ መምርያ ኃላፊ አቶ ሳሙኤል መላኩ መሆናቸውን ባለፈው ዕትም  መዘገባችን ይታወሳል፡፡ይህ በዚህ እንዳለ የአዲስ አበባ ከተማ መንገዶች ባለሥልጣን ዋና ሥራ አስኪያጅ በነበሩት ኢንጂነር ፍቃዱ ኃይሌና ሦስት ተጠርጣሪዎች፣ እንዲሁም በስኳር ኮርፖሬሽን የተንዳሆ ከስም ስኳር ፋብሪካ ፕሮጀክት በእነ አቶ አበበ ተስፋዬ መዝገብ የማነ ግርማይ፣ ዮሴፍ በጋሻው፣ ኪሮስ አለማየሁና ኤፍሬም ደሳለኝ  ላይ የፌዴራል መርማሪ ቡድን ምርመራውን ጨርሶ ለዓቃቤ ሕግ ማስተላለፉን ለፍርድ ቤቱ ገልጿል፡፡ ፍርድ ቤቱም ክስ የመመሥረቻ አሥር ቀናትን ፈቅዷል፡፡: በሌሎቹ በኩራዝ ኦሞ አምስትና የተንዳሆ ስኳር ፋብሪካ ፕሮጀክቶች ተጠርጣሪዎች ላይ ተጨማሪ የምርመራ አሥር ቀናትን ፈቅዷል፡፡ በኢትዮጵያ መንገዶች ባለሥልጣን በእነ አቶ ዛይድ ወልደ ገብርኤል መዝገብ 12 ተጠርጣሪዎችና በገንዘብና ኢኮኖሚ ትብብር ሚኒስትር ዴኤታ አቶ ዓለማየሁ ጉጆ  መዝገብ 16 ተጠርጣሪዎች ላይ አሥር ተጨማሪ የምርመራ ቀናትን በመፍቀድ ለመስከረም 3 ቀን 2010 ዓ.ም. ቀጠሮ ሰጥቷል፡፡ 